มาเลฟิเซนต์ กำเนิดนางฟ้าปีศาจ

มาเลฟิเซนต์ กำเนิดนางฟ้าปีศาจ () เป็นภาพยนตร์แนวจินตนิมิตด้านมืดผจญภัยของอเมริกาที่ออกฉายเมื่อปี พ.ศ. 2557 กำกับโดย รอเบิร์ต สตรอมเบิร์ก เขียนบทภาพยนตร์โดย ลินดา วูลเวอร์ตัน ร่วมอำนวยการสร้างโดยวอล์ตดิสนีย์พิกเชอส์และรอธฟิล์มส เป็นภาพยนตร์คนแสดง/ซีจีไอที่ดัดแปลงจากภาพยนตร์แอนิเมชันของวอล์ตดิสนีย์เรื่อง เจ้าหญิงนิทรา ที่ออกฉายในปี พ.ศ. 2502 ซึ่งมีเนื้อเรื่องอิงมาจากเทพนิยายเจ้าหญิงนิทรา ของชาร์ล แปโร และพี่น้องตระกูลกริมม์ โดยสร้างภาพลักษณ์ใหม่ผ่านมุมมองของมาเลฟิเซนต์ ตัวละครฝ่ายร้าย ภาพยนตร์เรื่องนี้นำแสดงโดยแอนเจลีนา โจลีในบทมาเลฟิเซนต์ สมทบด้วยแอลล์ แฟนนิง, ชาร์ลโต คอปเลย์, แซม ไรลีย์, เบรนตัน ทเวทส์, อิเมลดา สตอนตัน, จูโน เท็มเพิล และ เลสลีย์ แมนวิล ภาพยนตร์เป็นเรื่องราวของมาเลฟิเซนต์ ที่ถูกสเตฟานทรยศ จึงร่ายคำสาปแห่งนิทราแก่เจ้าหญิงออโรรา โดยมีเพียงจุมพิตจากรักแท้ที่ถอนคำสาปได้ แต่ท้ายที่สุดนางก็ได้นำพาสันติภาพกลับคืนอีกครั้ง  

การถ่ายทำหลักมีขึ้นในเดือนมิถุนายนถึงเดือนตุลาคม 2012 แล้ววอลต์ดิสนีย์พิกเชอส์  จึงเผยแพร่ในเดือนพฤษภาคม 2014 หลังจากภาพยนตร์ออกฉาย ภาพยนตร์เรื่องนี้ได้รับคำวิจารณ์บวกลบคละกันไป หลังจากรายได้จากภาพยนตร์เรื่องนี้ถล่มทลาย ทำให้ทางสตูดิโอส์ได้สร้างภาคต่อ ในชื่อ มาเลฟิเซนต์: นางพญาปีศาจ ออกฉายในปี พ.ศ. 2562 โดยภาพยนตร์เรื่องที่สามกำลังอยู่ในการวางแผนหารือ

เนื้อเรื่อง 

หญิงชรานางหนึ่งเล่าความว่า ในเมืองทิพย์ชื่อ เดอะมัวร์ส ซึ่งประชิดติดเมืองมนุษย์ เทพธิดาองค์หนึ่งชื่อ มาเลฟิเซนต์ ได้พบและรักมนุษย์หนุ่มชื่อ สเตฟาน ชายยากจนผู้มีใจใคร่ในอำนาจ แต่ยิ่งนานวัน ทั้งคู่ก็ยิ่งห่างกัน จนวันหนึ่งสเตฟานเลิกมาหานาง ต่อมา มาเลฟิเซนต์ได้ทำสงครามกับกษัตริย์เฮนรี พระเจ้าแผ่นดินมนุษย์ผู้ต้องการทำลายเมืองมัวร์สจนบาดเจ็บสาหัสในการรบ จึงทรงรับสั่งให้ไพร่ฟ้าข้าแผ่นดินตามล้างผลาญมาเลฟิเซนต์ โดยใครสังหารนางได้ จะให้สืบบัลลังก์ สเตฟานสบช่องขึ้นเป็นใหญ่ จึงกลับไปหามาเลฟิเซนต์ในคืนหนึ่ง เขาวางยานาง แต่หักใจปลิดชีวิตนางไม่ลง เขาจึงใช้เหล็กอันเป็นวัตถุมีอำนาจสังหารเทพธิดาตัดปีกนางออก แล้วแสดงปีกนั้นในเมืองมนุษย์เพื่อเป็นเครื่องยืนยันว่า เขาได้ฆ่านางแล้ว มาเลฟิเซนต์หัวใจแหลกลาญ จึงหันไปสร้างดินแดนอนธการเขตบรรพตต้องห้าม ซึ่งอยู่ในเมืองทิพย์นั้น แล้วรับเอานกกาชื่อ เดียวัล มาเป็นคนสนิท ให้มีฤทธิ์แปลงกายได้นานัปการ

สเตฟานได้เสวยราชย์ในอาณาจักรมนุษย์แล้ว และได้อภิเษกสมรสกับราชินีเลย์ลา บัดนี้ กำลังประสูติพระธิดาพระนามว่า ออโรรา ต่อมา พระเจ้าสเตฟานทรงประกอบพิธีศีลล้างบาปของออโรรา และทรงเชิญนางฟ้าใจดีสามตน น็อตกราส, ฟลิตเทิล และทิสเซิลวิต มาอำนวยพรให้แก่พระธิดา น็อตกราสอำนวยพรแห่งความงาม ฟลิตเติลอำนวยพรแห่งความสุข ในขณะที่ทิสเซิลวิตกำลังจะอำนวยพรนั้นเอง มาเลฟิเซนต์ก็ใช้อำนาจเหนือธรรมชาติบันดาลให้เกิดลมพายุใหญ่เข้ามาท่ามกลางท้องพระโรงของพระราชวัง จากนั้นนางจึงเดินเข้ามาตรงหน้าพระเจ้าสเตฟาน มาเลฟิเซนต์กล่าวว่านางไม่พอใจที่มิได้รับเชิญมาในพระราชพิธีนี้ ราชินีเลย์ลาจึงตรัสขอให้นางอย่าได้ถือโทษ มาเลฟิเซนต์ทูลตอบว่า เพื่อแสดงว่า นางมิได้โกรธเกรี้ยวเลย นางก็จะอำนวยพรให้แก่พระกุมารี แล้วจึงประกาศขึ้นว่า "เจ้าหญิงจะเจริญพระชันษาขึ้น เป็นสตรีผู้พร้อมทั้งความดีและความงาม เป็นที่รักของผู้คนทั้งปวงที่ได้พบ" เพื่อแก้แค้นสเตฟาน นางจึงร่ายคำสาปแก่เจ้าหญิงให้ถูกเข็มปั่นฝ้ายทิ่มนิ้วพระหัตถ์แล้วเข้าสู่ห้วงนิทราดุจคนตายก่อนดวงอาทิตย์ลับฟ้าในวันเฉลิมพระชนมชันษาที่ 16 พระเจ้าสเตฟานทรงขอให้นางปรานี นางจึงทูลว่า เจ้าหญิงจะตื่นจากบรรทมก็ด้วยจุมพิตจากรักแท้ แล้วมาเลฟิเซนต์ก็อันตรธานไป พระเจ้าสเตฟานทรงเกรงว่าคำสาปจะเป็นผล จึงรับสั่งให้ริบเครื่องปั่นฝ้ายทั้งหมดในแว่นแคว้น แล้วให้นางฟ้าใจดีสามตน นำพระธิดาไปเลี้ยงกักเก็บไว้ในกระท่อมกลางป่าจนกว่าจะบรรลุวันเฉลิมพระชนม์ปีที่สิบหก

มาเลฟิเซนต์มาพบออโรราและพบว่า นางฟ้าใจดีทั้งสามนั้นไม่รู้วิธีการเลี้ยงเด็กทารกที่ถูกต้อง และมิได้เอาใจใส่พระธิดาตามสมควร มาเลฟิเซนต์จึงมองว่าคำสาปจะไม่สำเร็จผล เนื่องจากออโรราจะสิ้นพระชนม์ก่อนวันเฉลิมพระชนมชันษาที่สิบหกเป็นแน่ จึงมาคอยปรนนิบัติพัดวีอยู่ไม่ห่าง แม้เดิมจะจงเกลียดจงชังมากก็ตาม ครั้นพระธิดาเจริญพระชันษาที่สิบห้า ก็เสด็จไปพบมาเลฟิเซนต์ ทรงให้รู้สึกเสมือนว่า มาเลฟิเซนต์เฝ้าคุ้มครองป้องกันพระองค์เสมอมา จึงทรงเชื่อว่า มาเลฟิเซนต์เป็น "แม่ทูนหัว" ของพระองค์ มาเลฟิเซนต์เองเมื่อให้พระธิดาพำนักอยู่กับตนนานเข้า ก็เริ่มตระหนักว่า ตนรักพระธิดามากเพียงไร นางจึงพยายามเพิกถอนคำสาปให้ แต่ไร้ผล เนื่องจากจากหลังสาปนางได้กล่าวไว้ว่า "ไม่มีอำนาจใดในโลกลบล้างได้" นางจึงเสียใจเป็นอย่างยิ่งและรู้สึกสำนึกผิดที่นางได้ทำกับออโรราเช่นนี้ ภายหลัง ออโรราพบเจ้าชายรูปงามพระนามว่า ฟิลลิป จากอาณาจักรอัลสเตด ที่กำลังเสด็จไปวังพระเจ้าสเตฟาน ทั้งสองมีใจปฏิพัทธ์กันในบัดดล เจ้าชายฟิลลิปทรงให้คำมั่นสัญญาว่าจะเสด็จกลับมาหาออโรราให้จงได้ ต่อมาเมื่อวันเฉลิมพระชนม์ปีที่สิบหกมาถึง ออโรรายังทรงพอพระทัยจะอยู่กับมาเลฟิเซนต์มากกว่าจะเสด็จกลับเมืองมนุษย์ มาเลฟิเซนต์เองก็หวังจะให้เป็นเช่นนั้น คิดว่า คงช่วยป้องปัดมิให้คำสาปสัมฤทธิ์ผลได้ ทว่า นางฟ้าทั้งสามรุดมาแถลงว่า เป็นมาเลฟิเซนต์ที่สาปออโรรามาแต่พระเยาว์ ออโรราทรงฟังแล้วก็พระทัยสลาย เสด็จหนีมาเลฟิเซนต์คืนสู่วังพระราชบิดา

พระเจ้าสเตฟานทรงขังออโรราไว้ในวังจนกว่าวันเฉลิมพระชนมชันษาที่สิบหกนี้จะพ้นไป กระนั้น เกิดแสงสีเขียวปริศนาลอยไปยังห้องมืด ออโรราเสด็จตามแสงสีเขียวปริศนานั้นไปพบเครื่องปั้นฝ้ายที่ถูกสร้างขึ้นด้วยแสงนั้น และทรงถูกเข็มตำนิ้วพระหัตถ์ คำสาปเป็นอันบรรลุผล ออโรราเข้าสู่ห้วงนิทรา มาเลฟิเซนต์เสียใจที่ไม่อาจปกป้องพระธิดาได้ จึงลอบพาเจ้าชายฟิลลิปมาสู่วัง หวังใจว่า ที่เจ้าชายเจ้าหญิงได้ทรงพบกันในป่านั้น แม้จะเป็นเวลาอันสั้น ก็อาจช่วยให้บังเกิดรักแท้มาแก้คำสาปได้ เจ้าชายฟิลลิปทรงบรรจงจุมพิตออโรรา แต่ว่าไม่เป็นผล มาเลฟิเซนต์ก็ทุกข์ทนทวีคูณ จึงปวารณาจะพิทักษ์รักษาพระธิดาจากเภทภัยทั้งหลายจนกว่าจะทรงฟื้นคืนพระชนม์ กล่าวแล้วก็จุมพิตพระนลาฏพระธิดาด้วยความรัก ฉับพลัน พระธิดาทรงตื่นจากพระบรรทม มาเลฟิเซนต์จึงเข้าใจว่า รักใดในโลกนี้ก็ไม่เท่ารักที่แม่มีให้ลูก พระธิดาทรงเรียกขานมาเลฟิเซนต์ว่า "แม่ทูนหัว" ด้วยว่าทรงอภัยมาเลฟิเซนต์ในทุกสิ่งทุกอย่างแล้ว

ออโรรายังทรงปรารถนาจะกลับไปอยู่กับมาเลฟิเซนต์ในเมืองทิพย์ มาเลฟิเซนต์จึงพาเสด็จหนี ทว่า พระเจ้าสเตฟานเสด็จมาขวางและทรงใช้ข่ายเหล็กจับมาเลฟิเซนต์ไว้ได้ ทแล้ว ทหารของพระองค์พร้อมด้วยศัตราวุธทำด้วยเหล็กกล้าจึงเตรียมฆ่านาง มาเลฟิเซนต์ใช้กำลังเฮือกสุดท้ายจำแลงนกกาเดียวัลเป็นมังกรคอยช่วยให้นางกับออโรราหนีไป แต่ทัพมนุษย์กล้าแกร่งนัก มังกรถูกโซ่เหล็กจับจนสิ้นฤทธิ์ ในโมงยามที่มาเลฟิเซนต์กำลังจะถูกประหารนั้นเอง เจ้าหญิงออโรราถอดปีกของมาเลฟิเซนต์ที่รักษาไว้ในคุกออกมาคืนให้ มาเลฟิเซนต์จึงได้ฟื้นคืนฤทธานุภาพโดยบริบูรณ์ และเอาชนะพระเจ้าสเตฟานได้ มาเลฟิเซนต์ละเว้นพระชนม์โดยขอให้เลิกลากันเท่านี้ ก่อนที่นางจะพาออโรราบินจากไป ทว่า พระเจ้าสเตฟานไม่ทรงยอมแพ้ ทรงโผนไปเกาะมาเลฟิเซนต์ไว้ มาเลฟิเซนต์ทรงตัวไว้ได้ แต่พระเจ้าสเตฟานนั้นทรงพลัดตกลงสู่เบื้องล่างถึงแก่พระชนมชีพ ครั้นแล้ว มาเลฟิเซนต์ก็รวมเมืองทิพย์เมืองคนเข้าเป็นหนึ่ง และตั้งออโรราปกครอง โดยมีเจ้าชายฟิลลิปและนางฟ้าทั้งสามแสดงความยินดี ตอนท้ายปรากฏว่า หญิงเฒ่าผู้เล่าเรื่องนั้นคือออโรราในบั้นปลายพระชนม์

ตัวละคร

การตอบรับเชิงวิพากษ์ 

ภาพยนตร์เรื่องนี้ได้รับคำชมเชยและตำหนิระคนกัน ในเว็บไซต์รอตเทนโทเมโทส์ (Rotten Tomatoes) มีผู้ออกความเห็น 161 ราย ให้ภาพยนตร์ได้คะแนน 5.7 จากคะแนนเต็ม 10 และลงมติว่า "การแสดงอันน่าดึงดูดของแองเจลินา โจลี นั้นดีเด่นกว่าสเปเชียลเอฟเฟกต์มลังเมลืองในภาพยนตร์เป็นไหน ๆ แต่โชคไม่ดีที่ตัวภาพยนตร์ทำให้ความบากบั่นอันน่าประทับใจทั้งหลายต้องเสียเปล่า" ส่วนในเว็บไซต์เมตาคริติก (Metacritic) มีผู้วิจารณ์ 41 ราย และให้ภาพยนตร์เรื่องนี้ได้คะแนน 56 เต็ม 100

แม้ภาพยนตร์มีคะแนนไม่ดี แต่การแสดงของโจลีกลับเป็นที่ชื่นชมในหมู่ผู้วิจารณ์ รอบ คอลลิน จากหนังสือพิมพ์ เดอะเทเลกราฟ (The Telegraph) ว่า "การที่ดิสนีย์เอา เจ้าหญิงนิทรา มาแปลงโฉมใหม่นี้ขาดเสน่ห์ที่แท้จริงไปหน่อย ดีที่แองเจลินา โจลี ช่วยกู้หน้าไว้ได้" เบตซี ชาร์กีย์ (Betsy Sharkey) จากหนังสือพิมพ์ ลอสแอนเจลิสไทมส์ (Los Angeles Times) ว่า "เรียกได้ว่าเป็นหนังของโจลีเพราะตัวละครมาเลฟิเซนต์ที่เธอแสดงเลยทีเดียว พอมีตัวนี้ ตัวละครอื่น ๆ แม้กระทั่งออโรรา ก็เลือนหายไปหมดสิ้น" แอน ฮอร์นาเดย์ (Ann Hornaday) จากหนังสือพิมพ์ เดอะวอชิงตันโพสต์ (The Washington Post) ว่า "แม้มีข้อจำกัดต่าง ๆ นานา มาเลฟิเซนต์ ก็ยังดูได้สนุกดีอย่างไม่น่าเชื่อ ทั้งนี้ ก็เพราะตัวละครหลักตัวเดียวเลย" แดเนียล เอ็ม. คิมเมล (Daniel M. Kimmel) ว่า ภาพยนตร์เรื่องนี้ "ก้าวไปได้ก็เพราะพลานุภาพในการแสดงของแองเจลินา โจลี ถ้าจะให้พูดเป็นคำแล้วก็ เธอช่างล้ำเลิศ" แมต ซอลเลอร์ ซีตซ์ (Matt Zoller Seitz) เขียนลงเว็บไซต์ของรอเจอร์ เอเบิร์ต (Roger Ebert) ว่า เขาชอบแก่นเรื่องและฝีมือของโจลี อย่างไรก็ดี เขาว่า ฉากที่มาเลฟิเซนต์รู้ว่าปีกหายไปนั้นเป็น "ภาพที่อุบาทว์ที่สุดเท่าที่ผมเคยเห็นมาในหนังจักร ๆ วงศ์ ๆ ฮอลลีวูดนับตั้งแต่เรื่อง อภินิหารตำนานแห่งนาร์เนีย ตอน ราชสีห์ แม่มด กับตู้พิศวง เมื่อปี 2005 ที่เอาอัสลัน (Aslan) ไปบูชายัญเหมือนพระเยซู" ขณะที่ริชาร์ด โรเปอร์ (Richard Roeper) จากหนังสือพิมพ์ ชิคาโกซันไทมส์ (Chicago Sun-Times) ว่า "เนื้อเรื่องนี่ดูแล้วอาจรู้สึกมึนตึ้บอย่างเดียวกับที่นางเอกเป็น"

อ้างอิง

แหล่งข้อมูลอื่น 
 
 

ภาพยนตร์ที่ออกฉายในปี พ.ศ. 2557
ภาพยนตร์ดิสนีย์